Besige Mej. SA kuier in haar tuisdorp Sedgefield | Netwerk24
Besige Mej. SA kuier in haar tuisdorp Sedgefield
Deur Jackie Kruger 17 April 2017 08:54
Mej. Suid-Afrika, Demi-Leigh Nel-Peters, het die naweek 'n heldeontvangs gehad toe sy 'n blitsbesoek aan haar tuisdorp, Sedgefield in die Suid-Kaap, gebring het.
Dit is die eerste keer dat die 21-jarige Nel-Peters Sedgefield sedert haar kroning besoek het.
Nel-Peters het Vrydag op die George-lughawe gearriveer. Daar is sy ingewag deur 'n groep leerlinge en onderwysers, onder andere Frans de Swardt, van haar alma mater, die Hoërskool Outeniqua in George. De Swardt was destyds haar koshuisvader toe sy hoofmeisie van die skool, ook bekend as die Kwaggas, was.
Mej. Suid-Afrika, Demi-Leigh Nel-Peters, Sondag tydens die Paasparade by die Slow-fees in Sedgefield. Foto: Jackie Kruger
Mej. Suid-Afrika, Demi-Leigh Nel-Peters, poseer Sondag saam met feesgangers by die Slow-fees in Sedgefield. Foto: Jackie Kruger
Mej. Suid-Afrika, Demi-Leigh Nel-Peters wissel 'n woordjie met 'n besoeker by die Slow-fees in Sedgefield. Foto: Jackie Kruger
Sy was Sondag aan die voorpunt van die Paasparade tydens die jaarlikse Slow-fees in Sedgefield. Voor die parade begin het, moes sy bontstaan om vir foto's saam met feesgangers te poseer en met oud en jonk 'n woordjie te wissel.
"Ek is terug in my tuisdorp, Sedgefield, en dit is so 'n groot eer om hier te wees," sê sy. "Vandag is 'n spesiale dag. Dit is Paasnaweek en ook die Slow Festival,waarvan ek deel gaan wees. My hart borrel oor van blydskap."
Sedert haar kroning is sy op 'n drafstap en moes sy Sondagaand weer na Johannesburg terugkeer.
"Ek is nie met vakansie nie. Hierdie was net 'n vinnige pit stop om hallo te sê vir almal. Dit is definitief nie 'n afnaweek nie. Maar dit is so lekker om almal te sien en almal se ondersteuning sover is wonderlik. Ek het ook 'n kans om vir almal net dankie te sê vir hul ondersteuning."
Maandag is sy by die eindronde van die Varsitybeker in Pretoria.
"Ek het ook 'n hele paar events wat vir my wag. Volgende naweek is dit Kaapstad. So, dit is net besig, besig, besig, die heeltyd," sê sy.
Volgens haar het die Suid-Kaap en Sedgefield 'n groot rol gespeel in haar grootwordjare. "Ek dink die Suid-Kaap het my geleer om my voete plat op die aarde te hou," sê sy. "Die Suid-Kaap het my ook geleer wat dit regtig is om deel van 'n gemeenskap te wees en om vir jou mense om te gee."